C 149/34
EL
Επίσημη Εφημερίδα της Ευρωπαϊκής Ένωσης
28.4.2023
Πέμπτη 20 Οκτωβρίου 2022
ΚΒ. λαμβάνοντας υπόψη ότι το 2020 η ΜΚΟ Global Witness κατέγραψε 227 δολοφονίες υπερασπιστών της γης και του περιβάλλοντος, εκ των οποίων το 71 % εργαζόταν για την προστασία των δασών σε όλο τον κόσμο από την αποψίλωση και τη βιομηχανική ανάπτυξη, ενώ άλλοι πέθαναν για το έργο τους, δηλαδή την προστασία και μέριμνα για ποτάμια, παράκτιες περιοχές και ωκεανούς· λαμβάνοντας υπόψη ότι το 2020 η βία κατά των υπερασπιστών της γης και του περιβάλλοντος συγκεντρώθηκε, με συντριπτικά μεγάλο ποσοστό, σε χώρες του νότιου ημισφαιρίου, ενώ λιγότερο από 1 % όλων των καταγεγραμμένων θανατηφόρων επιθέσεων καταγράφηκαν στο βόρειο ημισφαίριο· λαμβάνοντας υπόψη ότι την περίοδο 2015-2019 πάνω από το ένα τρίτο των θανατηφόρων επιθέσεων είχαν ως στόχο αυτόχθονες πληθυσμούς, παρόλο που οι κοινότητες αυτοχθόνων πληθυσμών αποτελούν μόνο το 5 % του παγκόσμιου πληθυσμού (17)·
1.
υπενθυμίζει ότι η κλιματική κρίση και η κρίση της βιοποικιλότητας συγκαταλέγονται ανάμεσα στις πιο σημαντικές προκλήσεις για την ανθρωπότητα και, συνεπώς, όλες οι κυβερνήσεις και όλοι οι φορείς παγκοσμίως πρέπει να καταβάλουν κάθε δυνατή προσπάθεια για να τις ξεπεράσουν κατεπειγόντως, αντιμετωπίζοντας τις δύο κρίσεις ως στενά συνυφασμένες· υπογραμμίζει ότι η διεθνής συνεργασία, η συμμετοχή περιφερειακών και τοπικών κυβερνήσεων, επιχειρήσεων, καθώς και άλλων μη κρατικών φορέων, η αλληλεγγύη, η δίκαιη μετάβαση και η συνεκτική δράση που υποστηρίζεται από την επιστήμη καθώς και η αταλάντευτη προσήλωση στην κλιμάκωση της φιλοδοξίας και την ευθυγράμμιση των πολιτικών με την εν λόγω φιλοδοξία είναι απαραίτητες για την εκπλήρωση της συλλογικής μας ευθύνης για τον περιορισμό της υπερθέρμανσης του πλανήτη και την πρόληψη της απώλειας βιοποικιλότητας και, ως εκ τούτου, για τη διαφύλαξη ολόκληρου του πλανήτη και της ευημερίας των τωρινών και των μελλοντικών γενεών·
2.
εκφράζει την ανησυχία του για τα πορίσματα της έκθεσης του UNEP για το 2021 σχετικά με το χάσμα εκπομπών, καθώς και της προσθήκης της που δημοσιεύθηκε στις 4 Νοεμβρίου 2021, και ειδικότερα για το γεγονός ότι ο κόσμος, παρά τις πιο φιλόδοξες δεσμεύσεις για το κλίμα που ανακοινώθηκαν πριν από αλλά και κατά τη διάρκεια της COP26, βρίσκεται με βάση τις προβλεπόμενες εκπομπές σε πορεία αύξησης της θερμοκρασίας κατά 2,7 oC, εφόσον οι ανακοινωθέντες εθνικοί στόχοι για το κλίμα για το 2030 σε συνδυασμό με άλλα μέτρα μετριασμού υλοποιηθούν πλήρως, υπολειπόμενα δηλαδή κατά πολύ των στόχων της συμφωνίας του Παρισιού για περιορισμό της υπερθέρμανσης του πλανήτη πολύ πιο κάτω από τους 2 oC και την επίτευξη των 1,5 oC· εκφράζει την ανησυχία του για το γεγονός ότι οι εκπομπές εξακολουθούν να αυξάνονται και το χάσμα εκπομπών διευρύνεται· τονίζει ότι ο περιορισμός της υπερθέρμανσης του πλανήτη στους 1,5 oC απαιτεί ταχεία, βαθιά και διαρκή μείωση των παγκόσμιων εκπομπών αερίων του θερμοκηπίου, συμπεριλαμβανομένης της μείωσης των παγκόσμιων εκπομπών διοξειδίου του άνθρακα κατά 43 % έως το 2030 σε σύγκριση με τα επίπεδα του 2019· υπενθυμίζει ότι με την έγκριση του Συμφώνου της Γλασκόβης για το κλίμα όλα τα συμβαλλόμενα μέρη αναγνώρισαν ότι ο περιορισμός της αύξησης της μέσης θερμοκρασίας του πλανήτη σε 1,5 oC πάνω από τα προβιομηχανικά επίπεδα θα μείωνε σημαντικά τους κινδύνους και τις επιπτώσεις της κλιματικής αλλαγής·
3.
υπογραμμίζει ότι, σύμφωνα με την έκθεση του UNEP του 2021 για το χάσμα εκπομπών, η μείωση των εκπομπών μεθανίου από τους τομείς των ορυκτών καυσίμων, των αποβλήτων και της γεωργίας θα μπορούσε να συμβάλει στη γεφύρωση του χάσματος εκπομπών και στη μείωση της αύξησης της θερμοκρασίας βραχυπρόθεσμα, αλλά τονίζει ότι για να συμβεί αυτό υπάρχει επείγουσα ανάγκη για κανόνες που θα είναι σαφώς καθορισμένοι και θα αποσκοπούν στην επίτευξη πραγματικών μειώσεων των εκπομπών, ενώ παράλληλα θα υποστηρίζονται από ρυθμίσεις για την παρακολούθηση της προόδου και την παροχή διαφάνειας·
4.
επισημαίνει τον αυξανόμενο αριθμό χωρών που δεσμεύονται να επιτύχουν στόχους καθαρών μηδενικών εκπομπών έως τα μέσα του αιώνα, αλλά υπογραμμίζει ότι οι δεσμεύσεις αυτές πρέπει να μετουσιωθούν επειγόντως σε ισχυρούς βραχυπρόθεσμους στόχους, πολιτικές και δράσεις, που να υποστηρίζονται από οικονομικούς πόρους και να αποτυπώνονται στις ΕΚΣ με τη μορφή αυξημένων κλιματικών στόχων για το 2030, προκειμένου οι παγκόσμιες εκπομπές να κορυφωθούν το συντομότερο δυνατόν· συμφωνεί με την εκτίμηση του UNEP ότι πολλά εθνικά σχέδια για το κλίμα καθυστερούν την ανάληψη δράσης έως και μετά το 2030 και ότι πολλές από τις μακροπρόθεσμες δεσμεύσεις για καθαρές μηδενικές εκπομπές περιέχουν σημαντικές ασάφειες και έλλειψη διαφάνειας·
5. σημειώνει με έντονη ανησυχία ότι στην τελευταία έκθεση του WMO για την κατάσταση του κλίματος καταδεικνύεται ότι τέσσερις βασικοί κλιματικοί δείκτες —άνοδος της στάθμης της θάλασσας, θερμοκρασία των ωκεανών, οξίνιση των ωκεανών και συγκεντρώσεις αερίων θερμοκηπίου— έφτασαν σε νέα επίπεδα-ρεκόρ το 2021·
(17)
Global Witness, «Last Line of Defence, The industries causing the climate crisis and attacks against land and environmental defenders» (Τελευταία γραμμή άμυνας, Οι βιομηχανίες που προκαλούν την κλιματική κρίση και οι επιθέσεις κατά των υπερασπιστών της γης και του περιβάλλοντος), Σεπτέμβριος 2021 https://www.globalwitness.org/en/campaigns/environmental-activists/last-line-defence/